Twee wou beampte glo met whisky, geld omkoopDie verdagtes tydens hul inhegtenisneming (Foto: Valke) Twee mans bly in aanhouding nadat hulle Sondag in Klerksdorp in hegtenis geneem is op aanklagte dat hulle ’n ondersoekbeampte glo met derduisende rand en ŉ bottel whisky wou omkoop. Zuzumuzi Manqunyana (28) en Peter Selena (50) het Maandag op aanklagte van korrupsie in die Klerksdorp-landdroshof verskyn. Die saak is tot 31 Oktober uitgestel vir ’n formele borgtogaansoek. Kapt. Tlangelani Rikhotso, Valke-woordvoerder in Noordwes, het gesê die twee mans het die ondersoekbeampte glo R50 000 aangebied om ’n saak waarby ’n vriend van hulle glo betrek word, te laat verdwyn. Die vriend is glo ’n voormalige senior amptenaar van die plaaslike munisipaliteit. Die verdagtes is Sondag in hegtenis geneem oomblikke nadat hulle glo R25 000 en ’n bottel Glenfiddich-whisky aan die ondersoekbeampte oorhandig het. Volgens Rikhotso is die verdagtes se motor deursoek en daar is op R41 500 afgekom. Daar is op die geld en voertuig beslag gelê.